Pastaruoju metu mūsų visuomenėje daug kalbama, rašoma apie psichoaktyvių medžiagų vartojimą. Šių medžiagų vartojimo paplitimas viena aktualiausių problemų, su kuriomis pastaraisiais dešimtmečiais susiduria visuomenė. Deja, tai ne tik suaugusiųjų, bet ir paauglių problema. Paauglystė yra vienas sudėtingiausių vaiko raidos etapų. Dažniausiai šiuo laikotarpiu jaunuoliai pradeda eksperimentuoti psichoaktyviomis medžiagomis – tabaku, alkoholiu, lakiosiomis medžiagomis, narkotikais, kurios veikia žmogaus psichiką, sutrikdo elgesį, gali sukelti psichinę ar fizinę priklausomybę.

 Ar žinote, kad greičiausiai auga vaikų ir jaunimo vartojančių alkoholį kreivė? O gal vis dar tikite, kad alkoholis šildo šaltą žiemą ir gerina sveikatą? Gal vis dar galvojate, kad egzistuoja "saikingo gėrimo kultūra"? Gydytojo psichiatro, biomedicinos mokslų daktaro, Lietuvos sveikatos mokslų universiteto Sveikatos psichologijos katedros docento, Sveikatos tyrimų instituto vadovo, Lietuvos sveikuolių sąjungos valdybos nario, Nacionalinės tabako ir alkoholio kontrolės koalicijos bei Vysk. M. Valančiaus blaivystės sąjūdžio vadovo Aurelijaus Verygos paskaitoje „Vaikų psichoaktyvių medžiagų vartojimas ir tėvų vaidmuo jame“, kuri vyko kovo 3d. „Neries“ pagrindinėje mokykloje buvo kalbama apie alkoholio svarbą šiandieninėje visuomenėje ir jo daromą žalą. Jums gali atrodyti, kad nedarote didelės įtakos savo vaikui, tačiau tėvai dažnai patys nesupranta, kiek daug jų nuomonė reiškia vaikams. Tyrimai rodo, kad dar visai ankstyvame amžiuje vaikams kyla mintys apie alkoholį ir formuojasi jų požiūris. Todėl labai svarbu, kad ir tėvai būtų budrūs, stebėtų savo vaikus, kuo daugiau su jais bendrautų. Šeimoje susiformuoja vaiko įpročiai, nuostatos, vertybės, požiūris. Vaikai dažnai kopijuoja savo tėvų elgesį ir veiksmus. Jūsų elgesys gali turėti tokį pat poveikį vaikui, kaip ir jūsų žodžiai. Taigi tėvų ir vaikų bendravimas – viena svarbiausių gyvenimo mokyklų, kurioje nuo pat gimimo yra ugdomas vaikas. Paskaitoje išgirsti faktai, pateikti pavyzdžiai privertė suglumti. Paklausius gydytojo psichiatro paskaitos kai kurie dirbtinai sukurti ir palaikomi įsitikinimai ima ir subliūkšta. Suprantame, kad atsakingas tėvų ir kitų suaugusiųjų elgesys turi būti pavyzdys vaikui. Mokykla gali ir turi suteikti moksleiviams žinių apie šių medžiagų vartojimo riziką, padarinius, formuoti socialinius įgūdžius, padėsiančius atsispirti socialiniam spaudimui. Tik bendradarbiaudami mes galime apsaugoti mūsų vaikus nuo įvairių pavojų.

Visuomenės sveikatos priežiūros specialistė Ingrida Kazokienė